b'\n_START_ARTICLE_\nVulkan (domnevni planet)\n_START_PARAGRAPH_\nVulk\xc3\xa1n je bil majhen domnevni planet, ki naj bi obstajal na tiru med Merkurjem in Soncem. Merkurjev tir je kazal zna\xc4\x8dilnosti, ki jih niso mogli v celoti pojasniti z astronomskimi opazovanji in klasi\xc4\x8dno nebesno mehaniko. Urbain-Jean Joseph Le Verrier je leta 1845 domneval da na gibanje Merkurja okrog Sonca vpliva drugi planet, in ga imenoval Vulkan po rimskem bogu ognja in ognjenikov Vulkanu, ker bi moral biti zelo vro\xc4\x8d, saj bi zaradi bli\xc5\xbeine Sonca celo \xc5\xbearel. \xc4\x8ceprav se je Le Verrier motil, in je motnje Merkurjevega tira v celoti pojasnila Einsteinova splo\xc5\xa1na teorija relativnosti, so kasneje dali ime doma\xc4\x8demu planetu Spocka, liku iz znanstvenofanstasti\xc4\x8dne nadaljevanke Zvezdne steze, ob njenem nastanku v 1960-tih.\n_START_SECTION_\nRazlogi za obstoj Vulkana\n_START_PARAGRAPH_\nFran\xc3\xa7ois Jean Dominique Arago, od leta 1843 predstojnik pari\xc5\xa1kega observatorija, je leta 1840 predlagal Le Verrieru naj za\xc4\x8dne raziskovati orbitalno gibanje Merkurja okrog Sonca. Namen te raziskave je bila izdelava modela na podlagi Newtonovih zakonov gibanja in splo\xc5\xa1nega gravitacijskega zakona. Do leta 1843 je Le Verrier objavil za\xc4\x8dasno teorijo o tem. Preskusili naj bi jo med prehodom Merkurja prek Son\xc4\x8deve ploskve tega leta. Izkazalo se je, da se Le Verrierova teorija in opazovanja niso ujemala._NEWLINE_Le Verrier se je ponovno lotil dela in leta 1859 objavil bolj poglobljeno raziskavo Merkurjevega gibanja. Temeljilo je na nizu poldnevni\xc5\xa1kih opazovanj planeta in \xc5\xa1tirinajstih prehodih. Temeljitost te raziskave je pomenila, da vsako razliko iz opazovanja povzro\xc4\x8da nek neznani \xc4\x8dinitelj. \xc5\xa0e vedno je res ostajalo nekaj neskladnosti. vsakem Merkurjevem obhodu se je njegovo prison\xc4\x8dje premaknilo za malo vrednost. Premik je povzro\xc4\x8dala precesija. Pojav je napovedovala tudi klasi\xc4\x8dna mehanika, vendar so se opazovane vrednosti razlikovale od napovedanih za vrednost 40 lo\xc4\x8dnih sekund na stoletje, kar je bilo tedaj vsaj za Merkur \xc5\xbee mo\xc4\x8d izmeriti._NEWLINE_Le Verrier je domneval, da bi bilo mo\xc4\x8d pojasniti dodatno precesijo z obstojem majhnega planeta znotraj Merkurjevega tira, in je predlagal ime zanj,\xc2\xa0\xc2\xbbVulkan\xc2\xab. V rimski mitologiji je bil Vulkan bog koristnega in ukro\xc4\x8denega ognja, vklju\xc4\x8dno ognja iz ognjenikov, kar je bilo ustrezno ime za planet blizu Sonca. Le Verrierov uspeh pri odkritju Neptuna 23. septembra 1846 s pomo\xc4\x8djo sorodnih postopkov je pomagal pri tem, da so njegov predlog o obstoju domnevnega planeta vzeli resno. Astronomi po svetu so ga posku\xc5\xa1ali najti, vendar ga nikoli niso na\xc5\xa1li.'